एमाले नेता घनश्याम भुसालको बुझाइ पनि सुवेदीको जस्तै छ । 'त्यस बेलासम्म सीपीको चरम व्यक्तिपूजा भइसकेको थियो । त्यसैको बानी परेर उनले अरूलाई गन्न छाडिसकेका थिए,' उनी सम्झन्छन्, 'हरेक विषयलाई आदेशीकरण गर्न थालेका थिए । त्यसैको परिणति थियो, ०३९ सालको विवाद ।' त्यही विवादलाई सीपीले पार्टी संयन्त्रबाहिर फैलाएका थिए । कारण, पार्टीभित्र एक्लो भएका यी नेताप्रति बाहिरीवृत्तमा सम्मान र सहानुभूति बाँकी थियो । अनेरास्ववियुको सिंगै केन्द्रीय कमिटी विघटन गरियो । यो निर्णयसँगै सीपीको बचेखुचेको राजनीतिक जमिन पनि धसियो ।
